Hermiston (Oregon)

Hermiston (korábban Maxwell) az Amerikai Egyesült Államok Oregon államának Umatilla megyéjében elhelyezkedő város, a Pendleton–Hermiston mikrostatisztikai körzet legnagyobb települése. A 2020. évi népszámláláskor 19 696 lakosa volt. A város a dinnyeiparáról is ismert, emellett az autópályák közelsége, az optikai hálózat elérhetősége és a villamos energia alacsony költsége miatt a térség kereskedelmi központjává vált. Története A térség első lakói a kajúz, kolumbia, umatilla és walla walla indiánok voltak; az első fehér telepesek 1847-ben érkeztek. A The Maxwell Land & Irrigation Company, valamint Skinner és Newport befektetők mindannyian saját várost akartak alapítani az Oregon Railroad and Navigation Company vasútvonala mentén. 1904-ben Skinner és Newport földmérési kérelmet adtak be, amit két nap múlva a Maxwell Landé követett. Mivel egyik fél sem engedett, a vasút két oldalán két település jött létre, melyek utcáit szándékosan egy sarokkal eltolták, hogy ne fussanak egymásba. Mindkét helységnek saját bankja és szállodája volt; végül a keleti oldal maradt fenn. Maxwell nevét vélhetően egy vasúti tisztviselőről kapta, majd J. F. McNaught ezredes Robert Louis Stevenson Weir of Hermiston című regénye után átnevezte. Hermiston 1907. július 10-én kapott városi rangot. Az Umatilla-medence 1908-as fejlesztésével jelentőssé vált a mezőgazdaság. A második világháborúig a térség mérsékelten növekedett, de a hadianyagraktár megépültével a népesség 1940 és 1950 között 803-tól 3804 főre nőtt. Az 1970-es években a villamos energia árának csökkenésével a térségben jelentős lett a burgonyatermesztés; a Lamb-Weston és a Simplot is mirelit-feldolgozót létesített. 1980-ra a népesség megduplázódott, az 1990-es években pedig megnyílt a Two Rivers Javítóintézet, a Walmart logisztikai központja, a Union Pacific Railroad járműjavítója, valamint megkezdődött a hadianyagraktár felszámolása. 2020-ra a település a régió kereskedelmi központja lett. Éghajlat A város éghajlata félszáraz (a Köppen-skála szerint BSk). 2021. június 29-én 48 °C-ot mértek, ami egy Celsius-fokkal marad el az állami melegrekordtól. Népesség A nagy népességnövekedés más nagyvárosok és két autópálya közelségének köszönhető. Gazdaság Kereskedelem A helyi vásárlóerő-körzet (az a kör, melyen belül az emberek bevásárolni járnak) Pendletontól Heppnerig terjed; ebben a körben 46 ezren élnek. Ugyan Hermiston szolgáltatóipara erős, sokan járnak át a Washington állambeli Tri-Citiesbe vásárolni. Munkaerő A város lefedettségi körzetében 135 503 munkavállaló él, ez Kelet-Oregon legnagyobbika. Előnyös, hogy Washington állam könnyen elérhető közúton. Legnagyobb foglalkoztatók A legnagyobb foglalkoztatók a 2022-es adatok szerint: Rendezvények Hermiston Raceway/Super Oval, áprilistól szeptemberig megrendezett autóverseny Farm City Pro Rodeo, augusztusban megrendezett rodeó Umatilla County Fair, kiállítás és piac Oktatás Közoktatás A Hermistoni Tankerület Kelet-Oregon legnagyobbika: a 2020–21-es tanévben 5508 diákja volt, ebből 1703-an a középiskolában tanultak. Utóbbi intézmény nagy mérete lehetővé teszi a legátfogóbb képzések indítását. A térség szavazópolgárai általában támogatóak: 2008 novemberében 69,9, 2019 novemberében pedig 82,7 millió dolláros támogatást szavaztak meg. 2019-ben az 57 éves Rocky Heights általános iskola helyett új intézmény építése, valamint a középiskola kétszáz férőhelyes bővítése kezdődött. A középiskola a Washington Interscholastic Activities Association 3A szintjén versenyez. Felsőoktatás A városban a Kék-hegyi Közösségi Főiskola és a Kelet-oregoni Egyetem is telephelyet tart fenn. Közlekedés Közút A város az Interstate 82, az Interstate 84, a U.S. Route 30 és a U.S. Route 395 csomópontjában fekszik, így minden nagyobb város könnyen elérhető. A Walmart mellett a FedEx és a UPS is logisztikai központot tart fenn. Vasút Az Oregon Railroad and Navigation Company La Grande-i mellékvonala az 1870-es években épült ki; a szakasz fenntartója ma a Union Pacific Railroad. Légi közlekedés A város tulajdonában álló Hermistoni városi repülőteret teherszállító járatok, kis- és magángépek, valamint mezőgazdasági repülők használják. Utasszállító járatok legközelebb a Tri-Cities repülőtérről indulnak. Parkok Hermiston városa 15 parkot, 15 pihenőövezetet és negyven hektárnyi egyéb közösségi teret tart fenn, emellett húsz hektárt későbbi fejlesztésre különítettek el. Média Rádióadók A városban befogható csatornák: KOHU 1360 kHz (countryzene) KGTS 91,3 MHz (keresztény) KQFM 93,7 MHz (kortárs) KLKY 96,1 MHz (klasszikus rock) KZLY 99,5 MHz (spanyol) KOLH 105,9 MHz (katolikus – EWTN) Újságok The Hermiston Herald, hetilap szerdánként East Oregonian, napilap Nevezetes személyek Bucky Jacobsen, baseballjátékos Chuck Norris, politikus Jared Zabransky, amerikaifutball-játékos Jim Stuart, amerikaifutball-játékos Tucker Bounds, közkapcsolati szakértő Shoni Schimmel, kosárlabdázó Jegyzetek Fordítás Ez a szócikk részben vagy egészben a Hermiston, Oregon című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Ronald E. Ingle: Oasis in the Desert: The Story of Hermiston from Sagebrush to City. (angolul) Caldwell (Idaho): Caxton Printers. 2002. Ronald E. Ingle: The Taming of the Desert: Transforming Landscape and Living in Eastern Oregon. (angolul) Caldwell (Idaho): Caxton Printers. 2008. További információk Hivatalos honlap (angolul) Oregon Blue Book (angolul)